Karu ho mumtau… Jika kamu takut (dan kuatir)…
Ampaek Uisneno In suni’-kenat sin ok-oke’ he mibarab hi tuam ein nai
Efesus 6:10-18
Au he usoup goen. Onaim amneen mirek-reko’ au uab muni’ re’ ia. Hi ro he mnaa’ miher-heran hi rais pirsait meu Uisneno, natuin In re’naan, hi Usi’, ma In kuansan naan, ma’tain re’uf. Naan es re’ nha’tain ma na’be’ib ki. Soraurs ein anpaken suni’-kenat he nraban sin musun. On naan amsa’, Uisneno nroim he hi on re’ sorarus. Fin In nroim he hi mraban tenab maufinu re’ a’naak niut goe nmo’e. Es naan ate, hi ro he mibarab he mpaek Uisneno In suni’-kenat namtiis. Fin hit re’ ia, et baer makenat. Hit ka tmakeen fa he traban mansian, mes hit tmakeen atraban kuasat maufinu re’ hit ka tiit ee fa, atraban anaa’ aprenat sin, atraban kuasat meis’okan, ma traban rais maufini sin. Onaim hi ro he mibarab ampaek Uisneno In suni’-kenat sin ok-oke’. Karu oras maufinun naan antea nggoen ate, hi bisa mraban sin tar antea namsoup. Karu hi ka mmouf fa te, hi maran ma mtahan tar antea hi miis main sin een, es re’ naan.
Onaim hi ro he mhaek ma’tani”! Ampirsai meu Uisneno In Kabin ma Prenat re’ batuur, natuin naan on re’ hi mpaek soraurs ein sin pasu ‘futu. Ammoni mne’o ma namnoon, fin re’ naan on re’ hi mpaek baur besi he anpafa’ naan hi ‘basam. Mibarab he mnao mitoon Rais Reko re’ naruru’ ma nakrira’ ranan he tuaf anmoni nmarame’ nok Uisneno, fin re’ naan on re’ hi mpaek sapaut sorarus. Ampirsai piut-piut meu Uisneno, fin re’ naan on re’ suni’-kenat he hi bisa msiir ma mtangkis. Nok suni’-kenat naan, hi bisa mi’maet niut maufinu in asfuu ai sin ok-oke’ re’ sin nseer ee n’ain ki. Amnaa’ miher-heran hi rais pirsait naan mak, hi mipeni mrair fetin mi’ko hi saant ein sin kuasat, fin re’ naan on re’ hi mpake ‘soeb besi. Amnaa’ miher-heran Uisneno In Kabin ma Prenat re’ In Asmaan Akniun’ ee anfee Je, fin re’ naan on re’ sorarus annaa’ suni’.
Karu hi mroim he mhaek mi’be’i te, hi ro he m’onen piut-piut ampaek Uisneno In Asmaan Akninu’ In kuasan. Ampao piut-piut, ma kais misnasab onen-totis re’ amteek Uisneno Iin na anbin mee-mee.
Dikutip dari: Uisneno In Kabin ma Prenat, Uab Amarasi, UBB GMIT Kupang, 2015